ועדת הכלכלה, כנסת 17, פרוטוקול מספר 675, 2008-08-06 09:00

גלעד ארדן: שלום, אני פותח את ישיבת הוועדה.

גלעד ארדן: אני קיבלתי פנייה מחבר מועצת מבשרת ציון, יורם שמעון, ולאחר שבחנתי את הפנייה לעומק חשבתי שיש טעם לקיים דיון דחוף בוועדת הכלכלה, אפילו בעת פגרת הכנסת, בעיקר לאור העובדה שדווקא מי שמופקד על הנושא הזה מועמד היום לראשות ממשלת ישראל.

גלעד ארדן: אחרי שעיינתי לעומק בתיק, התרשמתי.

גלעד ארדן: לא נראה לי שאזרחים רגילים: רופאים עורכי דין, עובדים שונים, ימצאו לנכון לבזבז את זמנם ומרצם בארגון עצומות ומחאות, אלא אם כן מדובר בסבל יומיומי מתמשך של אנשים, שהקשיבו להרצאות של מנכ"ל משרד התחבורה, ולמדו שמשרד התחבורה שם בראש סדר העדיפויות שלו לקדם את השימוש בתחבורה ציבורית במדינת ישראל, האמינו לו ומנסים להשתמש בתחבורה הציבורית ביישוב שלהם.

גלעד ארדן: אני חושב, שזו דוגמא שממנה ניתן ללמוד על הרצינות של ההצהרות האלה והיישום שלהן בכל רחבי מדינת ישראל.

גלעד ארדן: לפני שאני אכנס לעובי הקורה אנחנו נשמע את הנציגות של התושבים לגבי הבעיות שמאפיינות את השימוש בתחבורה הציבורית במבשרת ציון.

גלעד ארדן: אני לא אשא כאן את כל הנאום על החשיבות מבחינת בטיחות בדרכים, הפחתת הגודש, הגנת הסביבה, הפחתת זיהום האוויר וכו'.

גלעד ארדן: אני חושב, שהדברים האלה ברורים לכל מי שנמצא פה.

לאה ורון: אני רוצה להעיר, שלישיבה הוזמן מנכ"ל משרד התחבורה, והישיבה תואמה איתו.

לאה ורון: גם זו אחת הסיבות לקביעת הישיבה בפגרה.

לאה ורון: אתמול הודיע לנו המנכ"ל שמסיבות אישיות הוא לא יוכל להגיע.

לאה ורון: המשנה למנכ"ל נמצא פה, וכן סגן מנהל אגף תחבורה ציבורית.

אלכס לנגר: אני התבקשתי להתנצל בשמו של גדעון סיטרמן, המנהל הכללי.

אלכס לנגר: אבא שלו במצב קשה.

לאה ורון: אנחנו מאחלים לאבא שלו רפואה שלמה.

אלכס לנגר: אתמול בלילה הוא ביקש ממני להחליף אותו.

גלעד ארדן: יורם שמעון, בבקשה.

יורם שמעון: אני רוצה קודם כל להודות לך על הרצון והנכונות לכנס את הוועדה בהקדם, לאחר שהקשבת לדברים, קיבלת את החומר ועיינת בו עיון רב.

יורם שמעון: אני רוצה לומר תודה בראשית דבריי.

יורם שמעון: אני רוצה להודות גם ללאה ורון, דיקלה וכל השאר שתיאמו את הדיון הזה כמה שיותר מהר.

יורם שמעון: אני רוצה גם להודות.

יורם שמעון: לכל חברי ועד הפעולה, על העבודה המבורכת שעשו.

יורם שמעון: יו"ר הוועדה, מצב התחבורה הציבורית במבשרת ציון הוא גרוע מאוד.

יורם שמעון: אגד הוא המפעיל היחיד, והוא אינו נותן מענה לכל הצרכים הרבים של היישוב.

יורם שמעון: לפני שלוש שנים התחלנו במאבק של ועד הפעולה ושל תושבים רבים, שסובלים סבל רב מרמת השירות של אגד.

יורם שמעון: המאבק הזה נסב סביב כמה נושאים חשובים: תדירות הנסיעות, מספר הקווים הנמוך, מספר האוטובוסים הקטן המגיע ליעדים השונים, שכונות רבות לא מקבלות מענה לצרכים הרבים, התחזוקה של התשתיות היא נמוכה, הקווים לירושלים לא נותנים מענה, הנסיעות מתמשכות מעל 45 דקות בעוד שהנסיעה אמורה להימשך 10 דקות בלבד, אין מענה של קווים לתל אביב ועוד אזורים.

יורם שמעון: אני אדבר על הפתרון שאני חושב שיש לתת לבעיות הרבות.

יורם שמעון: אני אסכם את הפתרון במילה אחת – תחרות.

יורם שמעון: תחרות טובה בכל תחום, וזה נכון גם בשאר מדינות העולם.

יורם שמעון: אני מציע להכניס מפעיל נוסף, רכבת או מוניות שירות.

יורם שמעון: זה הפתרון היחיד שיכול לתת היום מענה לבעיות הרבות הקיימות ביישוב.

יורם שמעון: לצערי, הנושא הזה עלה לא פעם בפני אנשי משרד התחבורה, אלכס לנגר ודרור גנון, ונתקלנו בקושי רב, בחוסר נכונות ורצון לתת מענה לנושא הזה.

יורם שמעון: הלחץ הוא מלמעלה.

יורם שמעון: יש שיקולים פסולים, שמנחים את ראשי משרד התחבורה.

יורם שמעון: אנחנו רואים כמה הרצון של משרד התחבורה לתת מענה, עד כדי כך שלא השר ולא המנכ"ל שלו מצאו לנכון להגיע לדיון החשוב הזה.

יורם שמעון: כנראה שלשר התחבורה יש שיקולים פסולים אחרים, והם מתפקדים של קדימה שמשפיעים על הרצון לתת פה מענה הולם ולפגוע בחברת אגד.

יורם שמעון: אגד מפעילה לובי חזר ומשמעותי.

גלעד ארדן: האם בקרב תושבי מבשרת אין מתפקדי קדימה?

יורם שמעון: יש מתפקדים לקדימה, אבל כנראה שהם לא מספיק חזקים כמו הלובי של אגד.

יורם שמעון: אנחנו לא זוכים לקבל פתרון ממשרד התחבורה.

יורם שמעון: השתתפנו בעשרות דיונים במשרד התחבורה, מול כל הדרגים, ולא קיבלנו שום מענה, לא בנושא של מסוף, לא בנושא של מפעיל נוסף, לא בנושא של שיפור תשתיות, לא בנושא תחנות ההסעה, לא בנושא של קווים נוספים, שינוי המסלולים והתדירויות.

יורם שמעון: כלומר, המצב הוא קשה מאוד.

יורם שמעון: יו"ר הוועדה, אני קורא לך לקבל היום החלטה שאומרת: אנחנו צריכים לקבל פתרון.

יורם שמעון: אי אפשר להמשיך במצב בו אגד מפעיל יחיד של התחבורה הציבורית במבשרת.

יורם שמעון: צריך ליצור תחרות, וזה הפתרון היחיד.

אורן טוקטלי: אני בין השאר כלכלן, ואני רוצה להזכיר פה כמה נתונים.

אורן טוקטלי: אנחנו נשמע מפי חברים נוספים על משמעות הסבל בחיי היומיום.

אורן טוקטלי: אני רוצה לתת לדבר הזה משמעות לאומית.

אורן טוקטלי: לא מדובר כאן על יישוב קטן.

לאה ורון: כמה תושבים יש במבשרת?

אורן טוקטלי: כ-25,000 תושבים.

רן כהן: עכשיו יודעים מצוין כי יש בחירות.

גלעד ארדן: איך הם לא קיבלו מעמד של עיר?

רן כהן: הם לא מבקשים מעמד של עיר.

יורם שמעון: בדיוק.

יורם שמעון: אנחנו לא בוחנים את זה.

יורם שמעון: אנחנו רוצים שיישאר צביון כפרי ליישוב.

גלעד ארדן: אבל אולי עם מעמד של עיר התחבורה הציבורית תיראה אחרת.

יורם שמעון: היא לא תשתנה.

אליהו חסון: אגב, אם יבטיחו לנו את זה, זו בהחלט תהיה סיבה למהר ולעשות את זה.

אורן טוקטלי: בדרוג של הלשכה המרכזית לסטטיסטיקה מבשרת ציון מופיעה במקום מאוד גבוה, באשכול השמיני.

אורן טוקטלי: לכאורה, אפשר לומר כי מדובר באוכלוסייה מבוססת, חזקה, הגרה קרוב לעיר, ומדוע הם צריכים תחבורה ציבורית.

גלעד ארדן: כאשר אני הייתי גר במבשרת, הייתי לוקח חיילים מרכס חלילים ליציאה ממבשרת.

קריאה: אבל לא נסעת באוטובוס.

גלעד ארדן: יש לי רכב מהכנסת.

גלעד ארדן: אני מבטיח לך, שכאשר אתם תיסעו באוטובוס גם אני אסע.

גלעד ארדן: אם האוטובוס היה יעיל, ומאפשר לי להגיע במהירות ובדרך להוריד את הילדים, הייתי משתמש בו.

אורן טוקטלי: בדיוק בנושא הזה אני רוצה לומר כמה מילים.

אורן טוקטלי: מבחינת רמת המינוע שלה, מבשרת ציון היא במקום מאוד מכובד.

אורן טוקטלי: כ-35% יש להם רכב.

גלעד ארדן: הייתי פוגש ברמזור את היועצת המשפטית של משרד התחבורה.

גלעד ארדן: לא ראיתי שהיא נוסעת באוטובוס.

אורן טוקטלי: אפשר לחשוב שזה נובע רק מכך שמדובר באוכלוסייה מבוססת, אבל זה לא מדויק.

אורן טוקטלי: אחת הסיבות לשיעור הגבוה של אלה שיש להם רכב, היא שאין אלטרנטיבה אחרת.

אורן טוקטלי: כאשר שני בני הזוג עובדים וכאשר יש כבר צעירים בבית שיכולים לנהוג, אין אלטרנטיבה מתקבלת על הדעת.

אורן טוקטלי: לכן, אין ברירה להרבה מאוד משפחות אלא להחזיק כלי רכב נוסף.

אורן טוקטלי: זאת אומרת, שמדיניות משרד התחבורה תורמת להגדלת מספר כלי הרכב הפרטיים.

אורן טוקטלי: להערכתי, חלקם לא היו רוכשים כלי רכב נוסף.

אורן טוקטלי: יש פה בהחלט בזבוז לאומי.

אורן טוקטלי: המשמעות הלאומית הנוספת, הנגרמת כתוצאה מהשירות ברמה כל כך נמוכה, היא בכך שהחיים הופכים להיות יותר ויותר בלתי נסבלים.

אורן טוקטלי: אנחנו נשמע מה עשו השינויים של השבועות האחרונים סביב הפרויקט של הרכבת הקלה, שגרם לכך שאנשים שנהגו לנסוע בתחבורה ציבורית היום מתקשים לעשות זאת.

אורן טוקטלי: הנסיעה נמשכת יותר זמן, וגם עולה יותר כסף.

אורן טוקטלי: במילים אחרות: הופכים את החיים ליותר קשים.

אורן טוקטלי: יש בדיחה שמספרים על רופאים: כמה רופא אוהב להגיע לבית החולים, הציוד משוכלל והכל נחמד, אבל הבעיה היא עם החולים.

אורן טוקטלי: יש לנו הרגשה שלמשרד התחבורה יש גישה דומה.

אורן טוקטלי: הכל נחמד, יש פרויקט של הרכבת הקלה, אבל הבעיה היא עם הנוסעים, התושבים שצריכים להגיע ממקום למקום.

אורן טוקטלי: אנחנו מתנצלים שאנחנו מפריעים את מנוחתו של מישהו להמשיך ולחגוג סביב פרויקטים ארוכי טווח, קצרי ריאות להחריד.

אורן טוקטלי: אני יכול לתת דוגמאות של אנשים שעזבו את ירושלים ועברו למבשרת, מתוך מחשבה שזה יקל עליהם את ההגעה למקום העבודה שלהם בשפלה.

אורן טוקטלי: כאשר הם הגיעו למבשרת הם הבינו שמצבם הורע.

אורן טוקטלי: התחבורה ממבשרת ציון לשפלה היא גרועה יותר, ואין להם ברירה אלא לעבור הלאה לשפלה.

רן כהן: או לנסוע לירושלים כדי להגיע לתל אביב.

אורן טוקטלי: יותר פשוט לעבור לגוש דן, וכאשר יש צורך לנסוע חזרה לירושלים.

אורן טוקטלי: למדיניות הזו יש משמעות של הרחקת הציבור מהאזור הזה.

אורן טוקטלי: זו משמעות חמורה ביותר.

אורן טוקטלי: אני רוצה להזכיר עוד שני נושאים עם היבט לאומי.

אורן טוקטלי: הנושא האחד הוא כביש מס' 1.

אורן טוקטלי: השיפור המתבקש נדרש מזה הרבה מאוד שנים, שיפור רמתו של כביש מס' 1, בעיקר בקטע שבין שער הגיא לבין מבשרת.

אורן טוקטלי: יש פרויקט מאוד גדול, שקיבל עכשיו ממדים הרבה יותר גדולים, ביקשו את תגובת הציבור, אבל לא כל כך מתייחסים לתגובת הציבור.

גלעד ארדן: איזה פרויקט?

אורן טוקטלי: החברה הלאומית לדרכים מדברת על שדרוג הכביש הזה משער הגיא ועד מבואות ירושלים.

גלעד ארדן: זה לא הנושא.

אורן טוקטלי: יש שם קטע אחד שחשוב למבשרת.

גלעד ארדן: גם זה לא הנושא.

אורן טוקטלי: אני רוצה לומר עוד משפט אחד בנוגע לרכבת.

אורן טוקטלי: אם מדברים על כך שרוצים לאפשר לציבור לנסוע בנוחיות, אז צריך להסתכל על הדברים בהיבט רחב.

רן כהן: בנושא הזה התקיים כאן דיון ביוזמתי לפני שלוש שנים, ושר התחבורה פסל את זה מכל וכל.

אורן טוקטלי: נכון.

אורן טוקטלי: אני רוצה לבקש, שתמצאו את הזמן לקיים על כך דיון נוסף.

אורן טוקטלי: התקיים כאן דיון ארוך, שבסופו של דבר לא הביא לתוצאה.

אורן טוקטלי: עדיין אפשר לעשות דברים, ולמנוע בכייה לדורות.

אליהו חסון: המצב הוא עגום ביותר.

אליהו חסון: נתחיל מהדברים היותר קלים.

אליהו חסון: במבשרת שהיא מצפון לדרום 4 קילומטר, אין תחבורה פנימית.

אליהו חסון: כאשר היה ניסיון לתחבורה פנימית, הוא התפרק והיה בתדירות בלתי אפשרית.

אליהו חסון: זה לא משרת את הצעירים ולא את הזקנים.

אליהו חסון: המצב הוא עגום ביותר.

רן כהן: לא את הנכים, ולא את החולים.

אליהו חסון: יש שכונה שמתאכלסת מאז 2002, רכס חלילים, ובה 4,000 נפש.

אליהו חסון: עד כה אין לה שירות תחבורה ראוי.

אליהו חסון: ישנה שכונת י"א בה יש 600 יחידות דיור, וגם שם אין שירות מתקבל על הדעת.

אליהו חסון: אני רוצה לקרוא מה משמעות התדירות הקיימת לרשות תושבי מבשרת.

אליהו חסון: בשנת 2002, על פי לוח הזמנים של אגד, היו 32 תדירויות יומיות ממבשרת לירושלים.

אליהו חסון: היום באותו קו יש רק 29 תדירויות, כאשר אוכלוסיית מבשרת הוכפלה.

אליהו חסון: בשנת 2002 סך כל התדירויות שעמדו לרשות מבשרת, ממבשרת לירושלים בכל הקווים, היו 213 ליום, כאשר דובר על 4,000-5,000 נוסעים.

אליהו חסון: היום מדברים על 6,000 נוסעים, כאשר הפוטנציאל הוא לפחות 9,000 נוסעים, והנתונים מדברים על 187 תדירויות ליום.

אליהו חסון: כלומר, ישנה ירידה של למעלה מ-20 תדירויות ליום.

אליהו חסון: בשנת 2002 לכיוון ירושלים היו 118 תדירויות, ואילו מירושלים דובר רק על 95 תדירויות.

גלעד ארדן: האם כאשר אתה מדבר על 187 תדירויות הקיימות היום, אתה מתייחס לשני הכיוונים?

אליהו חסון: כן.

אליהו חסון: 99 תדירויות הן ממבשרת, ו-88 תדירויות מירושלים.

אליהו חסון: האם האנשים עפים כאשר הם מגיעים לירושלים?

קריאה: הם לא חוזרים, הם עוזבים.

אליהו חסון: הם עוזבים את מבשרת.

אליהו חסון: זו התוצאה.

אליהו חסון: ניקח את תעריפי התחבורה הציבורית.

אליהו חסון: יש לי נתון של הלמ"ס המתפרסם באינטרנט.

אליהו חסון: מחירי התחבורה הציבורית בקווים קבועים עלו מאז ינואר 2002 ועד מרץ 2007 ב-3.7%.

גלעד ארדן: זה לא הרבה.

אליהו חסון: נכון.

אליהו חסון: אני רוצה לומר, שתעריפי הדלק בתחבורה פרטית עלו ב-76%.

אליהו חסון: מחירי החנייה גם הם הוכפלו.

אליהו חסון: ירושלים מלאה הגבלות חנייה לרכב פרטי.

אליהו חסון: קשה היום להגיע לירושלים ולקבל שירותים.

אליהו חסון: תחשבו על איש מבוגר, שצריך להגיע לירושלים לקבל שירותים בקופת חולים או בבנק.

אליהו חסון: כאשר באים ואומרים שאגד משתדלת, זה לעג לרש.

אליהו חסון: החברה מפרסמת לוחות זמנים, שאני לא יודע אם יש אדם מבוגר שיכול לפענח אותם.

אליהו חסון: ישנם לוחות זמנים שלא תואמים אחד את השני.

אליהו חסון: אני מבקש שהיו"ר יעיין בכל המסמך.

אליהו חסון: זה נראה לי עלבון אלמנטארי, וחוסר מקצועיות.

אליהו חסון: אני לא מבין איך דבר כזה יכול לקרות.

אליהו חסון: אני הוצאתי את זה מהאינטרנט.

אליהו חסון: אני מוכרח להודות, שבכל ההתדיינויות שהיו לנו משרד התחבורה היה מאוד פתוח וידידותי.

אליהו חסון: אני מוכרח להגיד את זה לשבחם של האנשים העובדים שם, אבל תוצאות בפועל לא היו.

אליהו חסון: העובדה שמשרד התחבורה ממשיך לא להתחשב בנושא הקמת תחנת רכבת למבשרת, זו בכייה לדורות.

אליהו חסון: אמנם זה לא עומד על הפרק, אבל אני אסביר את זה.

אליהו חסון: נאמר לי ממשרד התחבורה, שרכבת מהירה לא יכולה לעצור בירושלים.

אליהו חסון: זה מקובל.

אליהו חסון: אנחנו לא מבקשים רכבת מהירה.

אליהו חסון: אנחנו מסתפקים ברכבת מאסף.

אליהו חסון: מה אמרו לנו אז?

אליהו חסון: שרכבת מאסף לא יכולה לעצור, כי קיבולת הפסים מוגבלת.

אליהו חסון: אפשר היום לתכנן רכבות יותר ארוכות, וגם על זה להתגבר.

אליהו חסון: מישהו פה טועה בגדול.

אליהו חסון: לא מדובר רק על מבשרת אלא על כל פרוזדור ירושלים.

אליהו חסון: בדיוק אותה טעות היתה כאשר תכננו את הרכבת הקלה בירושלים, כאשר אני הייתי מנכ"ל משרד התחבורה.

אליהו חסון: היה צריך להשקיע עוד מיליארד שקלים נוספים, ולהעביר אותו ברחוב יפו תחת האדמה.

אליהו חסון: היום הורסים את רחוב יפו.

אליהו חסון: זו לא רק דעתי הפרטית, אלא דעתם גם של כלכלנים בכירים ואנשי תחבורה מובהקים.

אליהו חסון: זה חבל.

אליהו חסון: אם היום נציגי העם יכולים למנוע את המשך הטעויות, זו ההזדמנות לעשות חשבון נפש.

אורלי בן יונה: אני באה לכאן עם העמדה הצרכנית.

אורלי בן יונה: אנחנו הנוסעים צרכניי תחבורה ציבורית.

אורלי בן יונה: כל התהליך פה הוא תהליך המטרטר אותנו מגוף לגוף.

אורלי בן יונה: אנחנו נשלחים ממע"צ, לאגד, למשרד התבורה, ובחזרה.

אורלי בן יונה: אנחנו לא מקבלים גוף אחד שמטפל בעניינים שלנו.

אורלי בן יונה: אני רוצה להדגים את זה בדוגמא קיצונית, שהיא המשך לשנתיים פעילות שאנחנו עוסקים בנושא התחבורה הציבורית בלי קשר להסדרי הרכבת הקלה.

אורלי בן יונה: ב-22 ליוני נכנס עוד גוף בשם הרכבת הקלה, וחילק פרוספקט מאוד נחמד בתיבות הדואר שלנו.

אורלי בן יונה: הפרוספקט הזה מראה שלא סופרים את הצרכנים.

אורלי בן יונה: אם אדם פותח את הפרוספקט ומחפש איך הוא יגיע למקום העבודה שלו בבניין כלל, הוא לא מוצא.

אורלי בן יונה: לא מסבירים את זה.

אורלי בן יונה: מסבירים שלהגעה למרכז העיר יש לעבור בתחנה מרכזית לאחד מעשרות הקווים בירושלים העירונית.

אורלי בן יונה: איך?

גלעד ארדן: אני מציע לא להתמקד בבעיות ההסברה של גופי התחבורה.

גלעד ארדן: אני מציע שתתמקדו במהות.

גלעד ארדן: אם בגלל בניית הרכבת הקלה אתם צריכים להחליף קו ולשלם כסף נוסף, זה דבר מהותי שצריך להיאמר.

אורלי בן יונה: בדיוק.

אורלי בן יונה: אני רוצה להראות איך מביאים אותנו לשלם כסף נוסף, ובאיזה זלזול.

אורלי בן יונה: באותו פרוספקט לא אומרים לנו כמה זה יעלה.

אורלי בן יונה: ב-22 לחודש עלו הנוסעים לאוטובוס, וגילו שהתייקרה הנסיעה שלהם ב-20%.

אורלי בן יונה: מדובר בקשישים ובאנשים קשיי יום.

גלעד ארדן: בגלל החלפת אוטובוס.

יורם שמעון: הוספת תשלום.

גלעד ארדן: כלומר, גם התעריף עצמו התייקר.

יורם שמעון: כמובן.

יורם שמעון: אגד פועלת למען מקסום רווחיה.

אורלי בן יונה: אין שום סיבה שעל הכבדה כזו גדולה במעברים מקו לקו, גם ישלמו.

אורלי בן יונה: אפשר להגיד שמדובר במחיר סמלי, אבל לאנשים האלה זו בעיה כואבת ואמיתית.

אורלי בן יונה: אחד הדברים החסרים לנו כתושבים וצרכנים, זה תקנון ברור של הזכויות שלנו.

אורלי בן יונה: לא ברור לנו מהן הזכויות שלנו.

אורלי בן יונה: אנחנו עומדים בתחנות הסעה מוזנחות, אין לנו שירותי מידע, אנחנו מופתעים מתעריפים, משנים לנו מסלולים, לוח הזמנים והתדירויות הוא לא ברור, הוא משתנה, ואנחנו מאחרים למקומות עבודה.

אורלי בן יונה: מישהו צריך לרכז את הנושא הזה, ולתת לנו תשובה צרכנית.

אורלי בן יונה: אני לא רוצה להאריך בדברים, כי יש מקום לשמוע שתי עדויות שיודעות לתאר מהשטח את המצב של הנוסע בתחבורה הציבורית.

אורלי בן יונה: הראשונה היא ד"ר מרינה פרלמן, שעובדת בתל השומר ועושה את המסלול הלוך ושוב יומיום.

אורלי בן יונה: השנייה היא גברת נרדית מנחם שעובדת בבניין כלל, והיא תוכל לספר איך היה קודם ואיך החמיר המצב.

דוד טל: האם יש לכם קווי שירות של מוניות שירות?

יורם שמעון: לא.

יורם שמעון: הלוואי ויהיה.

גלעד ארדן: למה אין?

גלעד ארדן: במסגרת הרפורמה לא פתחו שירותי מוניות שירות?

רן כהן: הדבר היחידי שאפשר במבשרת, זה להזמין את נשר לשדה התעופה וחזרה.

דוד טל: לנו בשיכון המזרח היתה את אותה הבעיה.

דוד טל: כאשר הכניסו את מוניות השירות הכל השתפר פלאים.

גלעד ארדן: של דהרי?

גלעד ארדן: דהרי הוא חזק.

יורם שמעון: נציגי משרד התחבורה טוענים שאין יותר רישיונות למוניות שירות.

דוד טל: אני רוצה להודיע לוועדה, שאגד היתה בתקופת זמן מסוימת במשא ומתן כדי לרכוש זאת.

דוד טל: הממונה על ההגבלים העסקיים מנעה את זה כרגע.

דוד טל: יכול להיות שאגד בסופו של דבר תרכוש את קווי השירות הללו.

דוד טל: ברגע שהכניסו את קווי השירות הללו לשיכון המזרח, שזה סוף העולם, המצב השתפר פלאים.

גלעד ארדן: לי לא איכפת שאגד תרכוש איזה מוניות שירות שהיא רוצה, רק שיהיה שירות.

גלעד ארדן: כרגע אין תחרות.

דוד טל: שם זה היה תוצאה של חוסר שירות.

יורם שמעון: אבל אם זה יישאר כמונופול, זה לא יעשה שום דבר לטובת השירות הציבורי של התחבורה הציבורית.

מרינה פרלמן: אני שמחה שכולנו פה.

מרינה פרלמן: לא חשבתי שאני מסוגלת להציג את הבעיות הקשות שלי בפני ועדה חשובה ורצינית.

מרינה פרלמן: עכשיו יש לי תקווה, שכבר אבדתי לפני כמה זמן.

מרינה פרלמן: אני נוסעת יומיום.

מרינה פרלמן: אני לקוחה או בת ערובה של אגד.

מרינה פרלמן: אני לא יודעת איך להציג את עצמי.

מרינה פרלמן: אין לי ברירה, וחבל.

מרינה פרלמן: הייתי מאוד רוצה שתהיה לי אלטרנטיבה אחרת, כך שאני לא אשתמש בשירותי אגד.

מרינה פרלמן: אני התחלתי את המאבק בשנת 2006.

מרינה פרלמן: אספתי 45 חתימות, וחשבתי שזה יספיק לאגד לקבל מכתב כזה מצרכנים שלו.

מרינה פרלמן: אמרו לי שיעשו הכל, ולא עשו כלום.

גלעד ארדן: בואי תסבירי את הקשיים.

גלעד ארדן: איך מתייחסים לתלונות שלכם או איך מטפלים, זה לא רלוונטי.

גלעד ארדן: תתמקדו בבעיות המהותיות בתחבורה הציבורית.

מרינה פרלמן: הבעיות נמשכות הרבה שנים, ולא רק שאין פתרון אלא שיש החמרה.

מרינה פרלמן: אני יוצאת מהבית שלי ברחוב חרמון, אני יורדת ברגל עד לתחנת האוטובוס בהראל, בגשם ובשלג.

גלעד ארדן: מה המרחק?

מרינה פרלמן: אני הולכת 20 דקות.

מרינה פרלמן: אחר כך אני מחכה לאוטובוס קו 400, שהוא מלא באנשים.

מרינה פרלמן: אם יש יותר מ-10 אנשים בעמידה, לא לוקחים אותי.

מרינה פרלמן: אם יש לי מזל, אני עולה ועומדת במשך כל הנסיעה.

מרינה פרלמן: עכשיו עושים מלחמה גם על ישיבה במדרגות.

מרינה פרלמן: אם אני נוסעת בחזרה, אני נכנסת לתחנת אוטובוס באלוף שדה, ואין מקום ישיבה.

מרינה פרלמן: אתמול ישבתי במדרגות.

מרינה פרלמן: שלשום בעלי לקח אותי לירושלים, וגם שם כבר לא היה מקום ישיבה.

מרינה פרלמן: חיכיתי לאוטובוס נוסף.

מרינה פרלמן: הייתי בדרך שעתיים וחצי, ואיחרתי לעבודה.

מרינה פרלמן: אני מגיעה לעבודה במצב לא טוב בכלל.

גלעד ארדן: איזו רופאה את?

מרינה פרלמן: לפתולוגיה.

גלעד ארדן: בגלל זה אולי לא חשוב להם שתגיעי עייפה.

מרינה פרלמן: זה לא מתים, אלא אנשים חיים.

מרינה פרלמן: אני מבצעת ביופסיות.

מרינה פרלמן: אם אני מסתכלת במיקרוסקופ ורואה במקום תהליך שפיר תהליך ממהיר ועושה למישהו אבחנה לא נכונה, זה לא טוב.

מרינה פרלמן: אני חושבת שצריך אלטרנטיבה נוספת.

מרינה פרלמן: אני מאוכזבת מאוד מאגד.

מרינה פרלמן: צריכים להכניס למבשרת שירות אחר, כמו מוניות שירות.

מרינה פרלמן: לא צריכים אוטובוסים גדולים, שיהיו חצי ריקים.

מרינה פרלמן: זה לא נראה לי כל כך מסובך.

מרינה פרלמן: אני כבר בזבזתי הרבה זמן על ישיבות בנושא, וזה לא מתקדם.

מרינה פרלמן: מוכרחים לפתור את הבעיה דחוף, ולא לחכות לרכבת או מטוס.

מרינה פרלמן: צריך להכניס למבשרת מוניות שירות לשפלה ולירושלים.

מרינה פרלמן: התושבים ממש מאוכזבים ואין שום פתרון.

גלעד ארדן: אני רוצה לומר, כי בחוק ההסדרים הקודם משרד האוצר הביא הצעה לפתיחה לתחרות למספר רב של קווי תחבורה בארץ.

גלעד ארדן: אני לא חושב שקו ירושלים-תל אביב היה ביניהם.

גלעד ארדן: על פי תקנון הכנסת, ועדת הכלכלה היא זו שמפקחת על משרד התחבורה, וזה היה צריך להגיע לכאן.

גלעד ארדן: מסיבות שלא ברורות לי, זה לא הגיע לוועדת הכלכלה אלא לוועדת הכספים.

גלעד ארדן: שם זה נמצא עד היום.

דוד טל: אני רוצה להסביר, שאנשי האוצר ביקשו ממני לזמן פגישה בינם לבין אנשי אגד ודן, על מנת לדון בנושא של הרפורמה בתחבורה הציבורית.

רן כהן: האם הם צריכים אותך כדי להיפגש איתם?

דוד טל: כן.

דוד טל: במידה מסוימת הם השתמשו בי.

דוד טל: הסיכום היה, שהם יתחילו במשא ומתן כדי שלחוק ההסדרים הזה הם יגיעו לתוכנית כוללת.

דוד טל: אם זה היה תלוי רק בי, אני הייתי רוצה לחלק את הנושאים אחרת.

דוד טל: לפעמים יש שתי ועדות משיקות.

גלעד ארדן: לא בנושא התחבורה הציבורית.

נרדית מנחם: אני גרה בשכונת י"א.

נרדית מנחם: אני עובדת בבניין כלל.

נרדית מנחם: אני מנהלת קשרי לקוחות של כלל פיננסיים בטוחה.

רן כהן: חשוב להסביר, ששכונת י"א היא שכונה מנותקת לחלוטין ממבשרת.

רן כהן: יש לה גישה רק דרך הכביש הראשי.

נרדית מנחם: אני צריכה לצאת דרך כיכר של אבו גוש, לכביש ירושלים- תל אביב ואז להיכנס למבשרת.

נרדית מנחם: זה חלק נפרד ממבשרת.

נרדית מנחם: התחבורה שם במצב קטסטרופאלי.

נרדית מנחם: בשנת 2006 ארגנתי 300 חתימות.

נרדית מנחם: בזבזתי מזמני היקר, על חשבון בתי היקרה, וארגנתי עצומה ענקית.

נרדית מנחם: הזמנתי את כולם לבוא ולעלות איתי לאוטובוס בשעה 07:10.

נרדית מנחם: אני מסתובבת 40 דקות.

נרדית מנחם: אני מגיעה לעיר בשעה 07:50.

נרדית מנחם: אורך המסלול הוא ארוך ומתיש.

נרדית מנחם: אחרי שהאוטובוס נכנס לכל השכונות, הוא יוצא ממבשרת בשעה 07:40.

נרדית מנחם: זה לא נראה הגיוני.

רן כהן: שכונת י"א היא שכונה שנבנתה בהמשך לקסטל, כאשר התכנון היה שיהיה רחוב המוביל מהקסטל לתוך שכונה י"א כדי שתהיה תחבורה לשכונה.

רן כהן: הכביש הזה נחסם על ידי כל מיני בעלי חזקות, שהשתלטו על העניין, והיום אין רחוב המחבר את השכונה עם מבשרת באופן ישיר.

רן כהן: צריך לצאת לכביש מספר 1, ולהגיע למבשרת מבחוץ דרך הכביש הראשי.

לאה ורון: את אומרת, שלוקח לך 40 דקות להגיע ממבשרת למרכז העיר.

נרדית מנחם: במקום נסיעה קצרה יותר.

לאה ורון: כמה זה לוקח ברכב פרטי בבוקר?

נרדית מנחם: רבע שעה.

לאה ורון: ברכב פרטי זה לוקח רבע שעה?

גלעד ארדן: אם יוצאים בשעה 07:10, כן.

נרדית מנחם: משך הנסיעה בתוך מבשרת הוא ארוך.

נרדית מנחם: המסלולים הם ארוכים מאוד.

נרדית מנחם: אין מספיק תדירות.

נרדית מנחם: תבוא אגד ותגיד, שאין מספיק נוסעים.

נרדית מנחם: מאחר ואין תדירויות, אנשים מצאו אלטרנטיבות אחרות.

דוד טל: אבל אמרו שאין אלטרנטיבות.

גלעד ארדן: היא יכולה לרכוש רכב אני מאמין.

נרדית מנחם: יש לי רכב, ואני לא מגיעה איתו למרכז העיר כי החניה עולה 500 שקלים.

אורן טוקטלי: כיוון שהתחבורה הציבורית כל כך לא טובה, אנשים נאלצים להחזיק רכב נוסף.

דוד טל: מה התדירות של האוטובוסים?

נרדית מנחם: בשעה 07:10 בבוקר יש לי אוטובוס, כאשר האוטובוס אחריו הוא בשעה 07:45.

דוד טל: יש לחברות האוטובוסים בעיה לא קטנה, והיא מספר הנוסעים.

דוד טל: אי אפשר להשית על חברות הוצאה גדולה.

נרדית מנחם: לפי הנתונים, לנו יש יותר נוסעים מאשר לשכונות אחרות במבשרת.

דוד טל: יכול להיות.

דוד טל: צריך להבין, שלא יעמידו קו שלם בשביל 5-7 נוסעים.

נרדית מנחם: במקום להתחיל את הקו בקניון, אפשר להתחיל אותו לפני כן.

יורם שמעון: במונית שירות יש 10 נוסעים, והיא הרבה יותר נוחה.

גלעד ארדן: זה לא ויכוח.

גלעד ארדן: יש לכם טענות שונות, אבל לא כל הטענות שאתם מעלים יכולות להראות לחברי הכנסת לגיטימיות.

גלעד ארדן: זה נכון שהנסיעה ממבשרת היא כמו נסיעה בין עירונית, אבל הרבה ירצו לראות במבשרת כחלק מירושלים.

גלעד ארדן: אני מבטיח לכם, שיש הרבה שכונות בירושלים שלנסוע מהן למרכז ירושלים גם לוקח חצי שעה.

קריאה: יכול להיות שהרבה ירושלמים שרוצים שמבשרת תהיה חלק מירושלים, אבל אין הרבה מבשרת שרוצים זאת.

גלעד ארדן: אני לא אמרתי שאני רוצה.

קריאה: אין הרבה במבשרת שרוצים זאת.

גלעד ארדן: בקלפי כל קול הוא קול.

רן כהן: יש רק נושא אחד המוסכם על כל תושבי המבשרת, והוא שהם לא רוצים להיות חלק מירושלים.

לאה ורון: אבל הירושלמים כן רוצים להיות חלק ממבשרת.

נרדית מנחם: יש לי גיסה בת 15 ועוד הרבה בני נוער, שקשה להם להגיע בבוקר לתיכון.

נרדית מנחם: יש להם אוטובוס אחד בשעה 07:15.

נרדית מנחם: מה קורה אם הם מתחילים ללמוד בשעה 08:30 או 09:00?

נרדית מנחם: אין להם איך להגיע, והם אמורים ללכת ברגל.

רן כהן: הם הולכים ברגל.

נרדית מנחם: אין תחבורה שמקשרת לספרייה, לצופים.

אורלי בן יונה: הם חוצים את גשר הראל, שהוא מאוד לא ידידותי לילדים.

אורלי בן יונה: צריך גם להתאים את דרכי ההליכה לילדים ובכל מזג אוויר.

גלעד ארדן: קיבלתי מסמך ממזכיר המועצה דוד שרביט, שהוא מפרט חלק נכבד מהבעיות שהעליתם כאן.

גלעד ארדן: לי נראה שהבעיה הדחופה והחמורה במיוחד, היא רמת השירות בין מבשרת לירושלים.

גלעד ארדן: כלומר, לעולם אין מקומות ישיבה לטובת תושבי מבשרת, וזה כנראה בגלל התדירות הנמוכה של העצירה שם.

גלעד ארדן: בנוסף, ישנה בעיה של התייקרות הנסיעה לירושלים בגלל העבודות של הרכבת הקלה, וכן הצורך בהחלפת קווים.

גלעד ארדן: צוין כאן עוד, חוסר הקשר עם שכונות מנותקות בהן גרים אלפי אנשים.

אריה שמם: אין ספק שיש כאן בעיה לא פשוטה.

אריה שמם: התנועה המקומית האזרחית הזו – ואני אומר זאת כמתמודד לבחירות - היא לא תופעה פוליטית המתעוררת לקראת בחירות, כמו שנהוג במקומותינו.

אריה שמם: המחאה הזו קיימת חודשים רבים.

אריה שמם: יש פה קושי אמיתי.

אריה שמם: הדברים שתוארו כאן, אנשים שחווים את הקשיים בנסיעה בתחבורה הציבורית יומיום, הם נכונים.

אריה שמם: אני מסכים עם כל מה שנאמר כאן בעניין של אין או יש תחבורה ציבורית נאותה.

אריה שמם: אנחנו יודעים שבמקומות בעולם רמת איכות החיים נמדדת בפרמטר של הנסיעה בתחבורה הציבורית.

אריה שמם: אין ספק, שכאן יש מקום רב לשיפור.

אריה שמם: אלה עובדות שצריך לטפל בהן.

אריה שמם: אני לא מייחס כאן כוונות זדון כאלה ואחרות לעובדי משרד התחבורה או לחברת אגד.

אריה שמם: אני יודע שעושים מאמצים בעניין.

אריה שמם: המזכיר יפרט עוד מעט על המהלכים שנעשים על ידי המועצה ואגד.

אריה שמם: נעשים לא מעט מאמצים.

אריה שמם: אני יכול לומר לכם, שאני בחודש האחרון נדרשתי למספר ישיבות בעניין, גם עם משרד התחבורה וגם עם התושבים.

אריה שמם: לפני יומיים היתה לנו ישיבה במשרד התחבורה, והעלינו שם מספר רעיונות שחלקם עלו בדיונים עם התושבים.

אריה שמם: דיברנו על אפשרויות שונות לפתרון.

אריה שמם: אני לא כל כך אופטימי, כי אני מבין שיש בעיה עם התחבורה לירושלים.

רן כהן: השאלה היא האם בעקבות הדיון יש פתרונות.

אריה שמם: יש הצעות לפתרונות.

אריה שמם: אנחנו הצענו, ומשרד התחבורה צריך לתת תשובות.

אריה שמם: אני לא קיבלתי תשובה, ולכן זה עדיין בגדר הצעה.

אריה שמם: אנחנו אמרנו להם, שכאשר מכבידים על ציבור בדרך כלל גובים פחות ולא יותר.

אריה שמם: גם אם מדובר רק על שקל וחצי וגם אם יש כאלה שיש להם כרטיס חופשי-חודשי או כרטיס גמלאי, עדיין זה מכביד על הציבור.

גלעד ארדן: האם זה ברור שיש קשר בין עבודות הרכבת הקלה להתייקרות הנסיעה ממבשרת לירושלים?

נרדית מנחם: ברור.

נרדית מנחם: זו עוד נסיעה.

נרדית מנחם: מחליפים אוטובוסים.

אריה שמם: התושבים שקודם נסעו בקו מסוים למקום מסוים, חייבים היום להחליף אוטובוס.

גלעד ארדן: כי הוא היה ממשיך לאורך רחוב יפו.

אריה שמם: נכון.

אריה שמם: היום הם חייבים להחליף אוטובוס בתחנת מעבר בבנייני האומה, והם נאלצים לשלם תשלום סמלי פעם נוספת.

גלעד ארדן: אני הייתי חוסם את הכביש.

גלעד ארדן: זה לא יאומן.

גלעד ארדן: שהרכבת הקלה תשלם את זה.

אריה שמם: פנינו למשרד התחבורה, והם טענו שזה דורש אישור של אגף התקציבים במשרד האוצר אם לפתור את השקל וחצי או לא.

אריה שמם: כרגע תשובות אין.

גלעד ארדן: זה שקל וחצי לכל כיוון, כלומר 3 שקלים כפול 22, שזה 62 שקלים בחודש.

אריה שמם: יש כאן בעיה, וכאשר אני יושב עם משרד התחבורה ואני שואל אותו איך אדם מוגבל אמור להגיע ממבשרת לאזורים מסוימים בירושלים, אין פשוט פתרון.

אריה שמם: יש לנו בעיה.

אריה שמם: אם אדם צריך להגיע לבניין ג'נראלי או למגרש הרוסים, הוא לא יכול.

אריה שמם: הוא צריך ללכת ברגל.

אריה שמם: אם הוא נכה, הוא צריך לחפש מישהו שיסחב אותו.

אריה שמם: תשובות לא קיבלתי לעניין הזה.

אריה שמם: מבחינת הרשות המקומית, אנחנו קיימים כדי לשרת את התושבים.

אריה שמם: אנחנו עושים ככל שמתבקש בעניין.

אריה שמם: כל פתרון שהמועצה יכולה לתת, היא מיד מעמידה אותו כדי לפתור את הבעיה של הנוסעים.

אריה שמם: באחד הדיונים, כאשר הבנתי ממשרד התחבורה שצריך מסוף או מקום להמתנת אוטובוסים, הקצתי לטובת העניין מגרש חנייה למכוניות פרטיות.

אריה שמם: אני מוכן להסב אותו למסוף זמני, שבו יהיה מקום למספר אוטובוסים להמתין ולאסוף נוסעים לכיוון השפלה.

אריה שמם: הפתרון הזה מתגלגל כרגע ברמת התכנון.

אריה שמם: אני מבין שמשרד התחבורה ואגד קיבלו אותו בשתי ידיים.

אריה שמם: זה איזשהו שיפור.

אריה שמם: הנושא של שכונת י"א, הוא נושא שהוא די כאוב במשך שנים רבות.

אריה שמם: הכביש חסום שם לא בגלל כמה בעלי קרקעות, אלא בגלל שרוב תושבי הקסטל לא רצו את המעבר, בעיקר בגלל קיבולת התנועה לתוך רחוב הפלמ"ח.

רן כהן: היה שם בן אדם שבנה על יד הכביש.

אריה שמם: לא.

אריה שמם: הכביש פנוי.

אריה שמם: המועצה ביצעה הפקעה.

גלעד ארדן: זה לא הנושא.

רן כהן: היו"ר צודק, זה לא הנושא.

גלעד ארדן: תתמקדו רק בתחבורה הציבורית, כי אני רוצה להספיק לשמוע את משרד התחבורה ואגד.

דוד שרביט: אמנם מקבלים החלטות לשיפור השירות ויוצאים למכרזים על מנת שחברות יתחרו, אבל לא חושבים על הנוסע ועל התנאים בהם הוא ייסע.

דוד שרביט: התוצאה של התחרות גורמת לכך שלאורך השנים, למרות שמספר התושבים גדל, התדירות יורדת.

דוד שרביט: לא מתחשבים בנוסע.

רן כהן: איזו תחרות יש?

דוד שרביט: בין אגד לחברות נוספות שרוצות להשתלב בתחבורה?

רן כהן: אבל אין כרגע חברות נוספות.

דוד שרביט: היה מכרז שלא כלל את מבשרת ציון, מכרז במושב בתי יהודה, וחברה אחרת זכתה בו.

גלעד ארדן: האם שם אין תלונות?

דוד שרביט: זה התחיל רק לפני מספר חודשים, ואין לנו אינדיקציה.

גלעד ארדן: מה אתה רוצה להגיד לגבי מבשרת?

דוד טל: ממה שאתה אומר אין תחרות.

דוד טל: יש רק את אגד.

אריה שמם: אלה דברים שקבע משרד התחבורה.

אריה שמם: אני ביקשתי ממשרד התחבורה שייתן לי היתר למפעיל נוסף, ואני תוך דקות אני יוצא עם מכרז למפעיל נוסף.

אריה שמם: אני לא רוצה לעבור על החוק.

אריה שמם: אם יהיה היתר, אני תוך דקות יוצא במכרז למפעיל נוסף, לפחות בתוך היישוב.

אריה שמם: יש קושי עצום.

אריה שמם: להגיע משכונת י"א לירושלים, זה קושי עצום.

גלעד ארדן: אתם גם ביקשתם שיהיה קו מוניות שירות, ואמרו לכם שזה לא אפשרי.

אריה שמם: נכון.

אריה שמם: לא מוכנים לאשר לנו רישיון כזה.

דוד שרביט: משרד התחבורה הנחה אותנו בדצמבר 2007 לתוכנית אב לתחבורה ביחד עם ועד הפעולה, נציגות התושבים וחברת אגד, לשיפור התחבורה הציבורית במבשרת ציון.

דוד שרביט: התוכנית מבטאת שיפור בכל הקווים, תוספת קו אוטובוס לשכונת רכס חלילים, קו שאני נלחם עליו שנים רבות.

דוד שרביט: יש למעלה מ-1,200 יחידות דיור ו-4,000 תושבים שם.

דוד שרביט: אנחנו בנקודת זמן קריטית.

דוד שרביט: התוכנית הוצגה, וקיבלה את ההסכמה העקרונית של נציגי ועד הפעולה והמועצה.

קריאה: לא נכון.

גלעד ארדן: מי אפיין את הצרכים?

יורם שמעון: זה לא נכון.

דוד שרביט: חשוב להדגיש, שהמועצה משתפת פעולה באופן מלא עם התושבים.

גלעד ארדן: אני לא אמרתי כלום.

גלעד ארדן: אני שאלתי, מי אפיין את הצרכים.

יורם שמעון: אגד.

דוד שרביט: אפיון הצרכים נעשה באמצעות תוכנית אב לתחבורה.

גלעד ארדן: עבור מי?

גלעד ארדן: אם קשה לך שאני שואל אותך שאלות, תעצור כאן.

גלעד ארדן: אם זה מפריע לך שאני שואל אותך שאלות, אז בוא לא נדבר יותר.

גלעד ארדן: אני רוצה להבין.

גלעד ארדן: מי הזמין את האפיון, משרד התחבורה, אגד, אתם?

דוד שרביט: המועצה.

גלעד ארדן: זו התשובה.

אריה שמם: הדברים האלה נקבעו בין אגד, משרד התחבורה והתושבים.

דוד שרביט: התוכנית הוצגה, והיתה הסכמה על העקרונות שבה, להוציא הצגת תוכנית של תדירות הנסיעות שלא תבוא על חשבון התדירות הקיימת ומתן מענה לחיבור בין השכונות, במיוחד לשכונה י"א.

דוד שרביט: עד לרגע זה לא קיבלנו את הדרישות שלנו.

דוד שרביט: בתחילת השבוע היינו במשרד התחבורה, והצגנו שוב את דרישות המועצה לאור אפיון הצרכים.

דוד שרביט: אני מצפה לקבל בימים הקרובים את האישור של התוכנית.

דוד שרביט: נציג אותה בפני התושבים, נציג אותה בפני חברי המועצה והציבור בכלל, ואם תהיה עליה הסכמה היא תצא לפרסום לכלל הציבור.

גלעד ארדן: אבל מי שצריך בסוף לבצע את האפיון, אם בכלל, זה משרד התחבורה.

גלעד ארדן: כלומר, התושבים יכולים להסכים לו הרבה פעמים וזה עדיין לא אומר שזה יתרחש.

דוד טל: אדוני המזכיר, כאשר אתה מסכים עם התושבים אתה בעצם מסכים עם עצמך.

דוד טל: התושבים זה אתה.

רן כהן: הבעיה היא, שעוד לא אמרתם מה אתם בעצם דורשים ממשרד התחבורה.

נרדית מנחם: עוד קווים, עוד אוטובוסים.

רן כהן: אתם אמרתם, אבל המועצה לא אמרה.

נרדית מנחם: המועצה זה אנחנו.

דוד שרביט: המועצה והתושבים הציגו את אותן דרישות, לקווים נוספים, להגברת התדירות.

רן כהן: אבל לא אמרתם מה.

אריה שמם: אנחנו דורשים קו נוסף עם מסלול מסוים.

רן כהן: גם קו נוסף, גם חברה נוספת, גם פתיחת השוק לתחרות.

רן כהן: זו ועדת כלכלה.

דוד שרביט: יש תוכנית מפורטת שהוצגה למשרד התחבורה, והיא כוללת הגברת התדירות בקווים הקיימים.

דוד שרביט: דבר נוסף, הוא אותו מסוף אוטובוסים שמשרד התחבורה אישר לפני שנתיים והגדיר את עלותו כ-2,200,000 שקלים.

דוד שרביט: עד לרגע זה לא קיבלנו את התקציב לביצוע המסוף.

דוד שרביט: אין ספק, שברגע שהמסוף הזה יתוקצב ויוקם הוא ישפר בצורה משמעותית את השירות למבשרת ציון, לירושלים, ולתחבורה הציבורית הבין עירונית.

גלעד ארדן: איך המסוף ישפר את השירות?

גלעד ארדן: הוא ישפר את התנאים בהמתנה.

דוד שרביט: הוא אמור לשפר את התנאים ואת השירות בתוך היישוב, בכל מה שקשור לשירות בין חלקי השכונות, ולאוטובוסים ישירים שאמורים לצאת למערב, לשפלה ולערים אחרות.

גלעד ארדן: האם עצם זה שיש מסוף זה יגרום לזה שיהיו יותר אוטובוסים?

דוד שרביט: כן.

דוד שרביט: יהיו אוטובוסים ישירים ממבשרת ציון למערב, לשפלה ולערים אחרות.

קריאה: המסוף הוא לא במקום אוטובוסים.

אריה שמם: במקום שהאוטובוס יסתובב בכל השכונות ויצא לירושלים, ברגע שיהיה מסוף התדירות מהמסוף אל העיר תהיה יותר גבוהה.

גלעד ארדן: אבל אדם שצריך להגיע למסוף, יצטרך ללכת ברגל.

אריה שמם: לא, להגיע אליו בתחבורה פנימית.

יורם שמעון: אבל אין תחבורה פנימית.

גלעד ארדן: מסוף זה מבנה פיזי.

קריאה: המסוף ייתן שירות לנהגי אגד, כך שיהיה להם איפה לשתות קפה.

קרני צדקיה: אם הגברת הזו לא רוצה לנסוע באוטובוס אלא במונית ספיישל, זה גם בלתי אפשרי.

קרני צדקיה: סגרו את קינג ג'ורג', ולכן אני לא יכול לקחת אנשים בשירות ספיישל לעיר.

קרני צדקיה: עומד שוטר, ולא מאפשר מעבר.

קרני צדקיה: מוניות ספיישל לא יכולות להגיע למרכז העיר.

קרני צדקיה: לא נותנים לנו להיכנס.

קרני צדקיה: אני לא יודע מה האינטרס שלהם.

קרני צדקיה: הם פשוט מתים על אגד.

גלעד ארדן: מה לגבי מוניות שירות בתוך ירושלים?.

קרני צדקיה: אין מוניות שירות בתוך ירושלים.

קרני צדקיה: אם אתה מבקש ממני מפה לקחת אותך לקינג ג'ורג', אני לא יכול.

קריאה: הוא יכול מאגריפס להגיע למלך ג'ורג', אבל הוא לא רוצה לנסוע.

קרני צדקיה: זה עולה 80 שקלים.

קרני צדקיה: מי ייסע איתי בסכום כזה?

קרני צדקיה: על שקל וחצי הם רבים פה.

אלכס לנגר: הדיון על תחבורה ציבורית במבשרת הוא מיקרו קוסמוס של התחבורה הציבורית בכלל: פרישה של שימושי קרקע, בנייה צמודת קרקע מפוזרת.

אלכס לנגר: תחבורה ציבורית היא יותר אפשרית בבנייה בצפיפות גבוהה.

אלכס לנגר: במבשרת יש בעיה של פרישה קשה.

אלכס לנגר: הדילמה, היא בין זה שהאוטובוס ייסע וייקח כל נוסע מהשכונה שלו, לבין זה שהנסיעה בקו תהיה מסורבלת.

גלעד ארדן: אני גדלתי באשקלון בשכונה שבה כל הבנייה היא צמודת קרקע, ואני לא זוכר שהיו לי בעיות עם התחבורה הציבורית.

רן כהן: זה מזכיר לי שבזמנו אני נלחמתי שיהיו אוטובוסים לנכים.

רן כהן: משרד התחבורה היה נגד.

רן כהן: התעקשו להמציא מעלית לאוטובוס.

רן כהן: אמרתי להם שיש אוטובוסים כאלה בכל העולם, אבל משרד התחבורה התעקש המציא את זה בארץ.

רן כהן: מה עשו?

רן כהן: נתנו לאגד תקציב, והוא בנה מעלית שבסיבוב הראשון שהאוטובוס עשה המעלית נדפקה.

רן כהן: אחר כך אמרו: אין פתרון לנכים.

רן כהן: עכשיו מביאים אוטובוסים מהעולם.

רן כהן: עכשיו אומרים: אין פתרון לתחבורה הציבורית.

רן כהן: אפשר ללמוד על הבעיה מטוקיו, ניו-יורק, פריז, לונדון ואמסטרדם.

גלעד ארדן: כאשר יש בנייה נמוכה צמודת קרקע, זו בעיה.

אלכס לנגר: יש דילמה, ואנחנו מנסים לפרוש את הקווים בצורה טובה יותר.

אלכס לנגר: בסופו של דבר מדובר באיזון בין כל מיני צרכים.

אלכס לנגר: אני מזכיר לכולנו, שאנחנו עומדים בפתחו של מהפך בתחבורה בירושלים.

אלכס לנגר: החל משבוע זה יש עבודות לכל אורכו של רחוב יפו.

אלכס לנגר: יש לנו בעיה להעביר את האוטובוסים לאורך רחוב יפו.

אלכס לנגר: רחוב יפו הוא רחוב שכולו תחבורה ציבורית.

אלכס לנגר: עכשיו יש לנו אפשרות לשימוש חלקי.

קרני צדקיה: האם מוניות זה תחבורה ציבורית?

אלכס לנגר: הזכיין של הרכבת הקלה התעקש לסגור קטעים שלמים של כביש, ואנחנו התעקשנו לשמור נתיב לאוטובוסים.

אלכס לנגר: עם זאת, הקיבולת של רחוב יפו ירדה, ולפיכך אנחנו לא יכולים להעביר את כל האוטובוסים שהיינו רוצים.

אלכס לנגר: יש לנו כמות קטנה יותר של אוטובוסים.

אלכס לנגר: לכן, נאלצנו לערוך את מערכת הקווים העירונים אחרת ולבצע את המעברים.

אלכס לנגר: אגב, הרעיון של הרכבת הקלה היא מצד אחד שתהיה תחבורה ציבורית יעילה יותר, ומצד שני מבוססת על מעברים.

אלכס לנגר: באין ברירה, אוטובוסים שמגיעים ממבשרת לא יכולים להגיע לרחוב יפו.

גלעד ארדן: מי קבע שאת התשלום צריכים לשלם התושבים?

אלכס לנגר: זה לא ייחודי רק למבשרת.

אלכס לנגר: זה נוגע לכל יישובי הפריפריה של ירושלים: מעלה אדומים, גוש עציון, אפרת וכו'.

אלכס לנגר: כל הקווים הפרברים שנכנסים לעיר מבחוץ, נאלצים לעשות את המעבר הזה.

רן כהן: מי כן יוכל לנסוע באוטובוסים?

אלכס לנגר: כולם יכולים לנסוע בתחבורה הציבורית, אבל חלק מהנוסעים צריכים לבצע מעבר.

אלכס לנגר: לפי הסקרים שלנו, רק שליש מהנוסעים בתחבורה הציבורית בירושלים יעדם הוא מרכז העיר.

אלכס לנגר: שני שליש מהנוסעים כיוונם ליעדים אחרים בעיר.

אלכס לנגר: כלומר, שני שליש מהנוסעים מבצעים מעבר גם היום.

אלכס לנגר: נוסעים רבים מגיעים לירושלים, ולוקחים אוטובוס ליעד אחר.

אלכס לנגר: זה נוגע רק לשליש מהנוסעים ולא לרובם.

גלעד ארדן: ממתי הסקר הזה?

אלכס לנגר: אני חושב, שנה וחצי-שנתיים.

גלעד ארדן: מה זה חושב?

גלעד ארדן: האם הוא לא מולך?

אלכס לנגר: אני לא זוכר בעל פה.

אלכס לנגר: אני יכול להעביר לך נייר.

דרור גנון: הסקר התבצע לפני שנה וחצי במסגרת הבחינה של כרטיס המעבר.

דרור גנון: חלק גדול מתושבי מבשרת בכלל לא משתמשים במרכז העיר.

גלעד ארדן: אני הבנתי את מה שהוא אמר.

גלעד ארדן: אין צורך לפרט.

גלעד ארדן: אתם אומרים, ששני שליש מאלה שמגיעים לירושלים מפרברי ירושלים לא רוצים להגיע למרכז העיר, ולכן ההתייקרות רלוונטית רק לגבי שליש שמגיעים לירושלים מפרבריה.

גלעד ארדן: מעניין איך מרכז העיר הפך להיות מרכז העיר.

גלעד ארדן: לפי התיאוריה הזו הוא לא אמור להיות המרכז שלה, כי רק מעט מהאנשים רוצים להגיע אליו.

אלכס לנגר: אחת המטרות של הרכבת הקלה הוא לחזק את מרכז העיר.

אלכס לנגר: אין ספק, שבמרכז העיר יש תהליכים קשים של התדרדרות.

אלכס לנגר: מה לעשות שנפתחים מרכזי תעסוקה אחרים.

גלעד ארדן: זו לא הבעיה כרגע.

אלכס לנגר: נסכם ונאמר, שמדובר רק בחלק מהנוסעים.

גלעד ארדן: אבל גם לשליש מהנוסעים צריך לדאוג.

אלכס לנגר: צריך לזכור, שלנוסעים הקבועים הנוסעים עם מנויים לא מושפעים מזה.

אלכס לנגר: מי שיש לו מנוי חופשי-חודשים המעברים חופשיים עבורו.

גלעד ארדן: כלומר, למי שיש מנוי חופשי-חודשי יכול להחליף אוטובוסים בלי תשלום.

נרדית מנחם: אבל הכרטיס גם כן התייקר בעוד עשרה שקלים.

אלכס לנגר: זה כחלק מההתייקרות הכוללת של כל התחבורה הציבורית.

אלכס לנגר: לכן, אנחנו מדברים יותר על נוסעים מזדמנים ולא על הנוסעים הקבועים.

אלכס לנגר: לכן, החישוב שנעשה פה לגבי כמה זה יוצא בחודש אינו נכון.

אלכס לנגר: גם את זה אנחנו לא אוהבים.

אלכס לנגר: היינו רוצים להגיע למצב שהמעברים יהיו חופשיים.

אלכס לנגר: אנחנו בדיונים עם משרד האוצר, ולבקשתו נבחנות מספר חלופות של מדיניות תעריפים כוללת למטרופולין ירושלים.

אלכס לנגר: אנחנו מקווים, שהתוצאה תהיה שאף אחד לא ישלם על מעבר.

אלכס לנגר: אנחנו חושבים שזה הכי נכון והכי טוב למשתמשים, אבל עוד לא השגנו את זה.

אלכס לנגר: נכון להיום יש תוספת של שקל וחצי, שלשני שליש מהנוסעים זה עדיין מבטא הפחתה.

גלעד ארדן: צריך לקרוא לנוסעים לשמור את הכרטיסים.

גלעד ארדן: אם תגיעו להסכמה, הם אולי יקבלו את זה חזרה.

גלעד ארדן: זה נראה הזוי, שהמדינה מתקשרת עם זכיין שעושה את זה כדי להרוויח כסף וכתוצאה מכך סוגרים את מרכז העיר, ולא מתמחרים את זה בעלויות של העבודה אלא מפילים את זה לתושבים ומציגים זאת כאילו הכל נעשה למענם.

גלעד ארדן: לא הכל נעשה למענם.

גלעד ארדן: מפילים זאת על האזרחים.

גלעד ארדן: בשביל מה גובים מסים?

גלעד ארדן: אין שקיפות בהחלטות של הממשלה ובצורה שבה הן מבוצעות.

גלעד ארדן: אם יש דברים שגורמים לייקור של מוצר כתוצאה מכך, לא האזרחים צריכים לשלם את זה.

גלעד ארדן: או הזכיין או המדינה צריכים לשאת בכך בתמחור הכללי.

אלכס לנגר: משרד התחבורה היה מעוניין להגיע למדיניות תעריפים כזו שתאפשר מעברים חופשיים.

גלעד ארדן: אתם מעוניינים, אבל אם האוצר לא יוסיף לשם כך תוספת תקציבית אתם לא תעשו את זה.

גלעד ארדן: אתם לא באמת מעוניינים.

אלכס לנגר: אנחנו בסופו של דבר פועלים במסגרת האילוצים שישנם.

אלכס לנגר: אנחנו מנסים לעשות את הכי טוב, אבל גם לזה יש סוף.

גלעד ארדן: הכל זה שאלה של סדרי עדיפויות.

אלכס לנגר: נכון.

אלכס לנגר: רציתי להתייחס לנושא שהועלה כאן

אלכס לנגר: בנוגע לנסיעות הבין עירוניות.

אלכס לנגר: חלק גדול מעובדי משרד התחבורה גרים במבשרת, ואי אפשר להאשים אותנו שאנחנו לא רוצים בטובתם.

גלעד ארדן: האם הם נוסעים בתחבורה הציבורית?

גלעד ארדן: .

אלכס לנגר: כן.

דוד טל: יכול להיות שאתם מתנכלים להם בכוונה.

אלכס לנגר: אני שומע את התלונות ישירות.

אלכס לנגר: סיכמנו עם אגד שיהיה לנו מסוף קטן, מסוף שקיים במבשרת והפך לחניון לרכב פרטי.

אלכס לנגר: אם המועצה תאפשר את השימוש בו, אז אגד יוציא כמה אוטובוסים בבוקר בשעות השיא לתל אביב.

רן כהן: אם אני לא טועה, זה נבנה בשביל זה.

אלכס לנגר: אני לא יודע בשביל מה הוא נבנה, אבל כמו שאתה יודע הוא לא פעיל.

אלכס לנגר: אני מבין שזה עניין של ימים עד שהדבר ייצא לדרך.

אלכס לנגר: אני חושב, שזה יהווה הקלה גדולה למשתמשים הקבועים.

דוד טל: מה בקשר לקווי שירות של מוניות?

גלעד ארדן: לפני כן, הוא העלה נקודה חשובה ולא הבנתי איפה היא עומדת.

גלעד ארדן: אתם פניתם לאגד שבשעות העומס יוציא נסיעות ישירות ממבשרת לתל אביב.

גלעד ארדן: מה ענה על כך אגד?

אלכס לנגר: אגד מוכן.

אלכס לנגר: שירות כזה צריך תשתית.

גלעד ארדן: ברגע שתעמידו לרשותם מסוף.

גלעד ארדן: בשביל מסוף צריך 2,200,000 שקלים.

רן כהן: זה מסוף מוכן.

אלכס לנגר: זה מתקן קטן הקיים היום במקום.

אלכס לנגר: איך שהוא הרכב הפרטי השתלט על זה, ואנחנו רוצים להחזיר את זה לתחבורה הציבורית.

גלעד ארדן: מה מעכב את זה?

אלכס לנגר: תיאום תוכניות כדי שהמועצה תאשר את זה.

אריה שמם: המועצה הציעה את זה.

אלכס לנגר: אין לי טענות למועצה.

אלכס לנגר: אני יודע שהיום זה עומד בשלב של אישור תוכניות.

אלכס לנגר: אני מקווה שתוך שבועיים זה ייצא לדרך.

גלעד ארדן: כלומר, ברגע שהמועצה תאשר את השימוש במסוף לטובת אוטובוסים שייצאו ישירות ממבשרת לתל אביב, תצא הנחיה מכם לאגד להתחיל ולהפעיל שם קווים ישירים.

דרור גנון: יצאה כבר.

רן כהן: תקבעו כבר מועד.

גלעד ארדן: אני הייתי מכנס את המועצה בשעה 01:00 בלילה לאשר את זה.

אריה שמם: גלעד, הרעיון הזה הוא שלי.

אריה שמם: אני הצעתי אותו כדי לתת פתרונות לאוטובוסים בהמתנה.

אריה שמם: זה ערוך ומוכן.

רן כהן: אז תקבעו מועד.

גלעד ארדן: האם זו פעם ראשונה שאתה שומע שיצאה הוראה כזו לאגד?

אריה שמם: לא.

אריה שמם: זה תהליך, והתוכנית כרגע באישור ותוך ימים היא תצא לביצוע.

אליהו חסון: היינו רוצים לקבל רשימה של תדירות האוטובוסים לשפלה, ולאיזה ערים.

גלעד ארדן: קודם שיהיה מסוף, ואחר כך אנחנו נלחץ שיהיו אוטובוסים.

גלעד ארדן: עוד לא שמו את היסודות לווילה, ואתה כבר מבקש לדעת איזה מקרר יהיה בוילה.

מרינה פרלמן: אני רוצה לומר, שזה משהו לא מתקבל על הדעת.

מרינה פרלמן: את זה מתכנן מישהו שלא משתמש בתחבורה.

גלעד ארדן: את מה?

מרינה פרלמן: את המסוף.

מרינה פרלמן: בשעות הבוקר משתמשים באוטובוס 4 אנשים, כאשר כל אחד יוצא מהבית בשעה אחרת.

מרינה פרלמן: איך יהיה אוטובוס אחד לכולנו?

גלעד ארדן: גברתי, ככה זה כל התחבורה הציבורית בארץ.

גלעד ארדן: תחבורה ציבורית זה לא מונית.

מרינה פרלמן: אם אתה מאחר לאוטובוס, האוטובוס יכול לצאת ריק.

גלעד ארדן: ככה זו התחבורה הציבורית.

גלעד ארדן: מה את רוצה, שהוא יעשה איסוף מהבתים?

מרינה פרלמן: עכשיו יש קו כל 20 דקות.

גלעד ארדן: זה ימשיך להיות.

גלעד ארדן: עוד אין קו ישיר, והם כבר רבים איך יהיה הקו הישיר.

גלעד ארדן: קודם שיהיה קו ישיר.

מרינה פרלמן: בינתיים שיתנו עוד אוטובוס בשעות הבוקר.

גלעד ארדן: אני עדיין לא סיימתי לשמוע אותו.

גלעד ארדן: תנו לי את הקרדיט שרשמתי לי מה העליתם.

גלעד ארדן: על מה שהוא לא ענה אני אמשיך לשאול.

גלעד ארדן: לא צריך שכל פעם תעצרו את הדיון.

אלכס לנגר: כמו שנאמר, אופיינו הצרכים העדכניים של תושבי מבשרת לפרישת הקווים.

אלכס לנגר: יש לנו עכשיו חלופה חדשה של פרישה של שלושה קווים, שישרתנו טוב יותר לפי רצון הנוסעים.

קריאה: דיברנו על 4 קווים ולא על 3 קווים.

דרור גנון: הוא מדבר על הקווים הקיימים.

אלכס לנגר: התוכנית קובעת פרישה מחדש של הקווים, ותגבור שלהם.

גלעד ארדן: האם אתה מדבר על הקווים הפנימיים או על הקווים החיצוניים?

אלכס לנגר: מ-203 נסיעות יומיות היום, אנחנו נעלה ל-228 נסיעות.

אליהו חסון: זה לא מה שקיבלנו.

דרור גנון: אנחנו עובדים מול המועצה.

גלעד ארדן: חברים, אם אתם רוצים לעשות איתם פגישה, אז אני ורן מיותרים כאן.

גלעד ארדן: אני מבין, שאתה מדבר על הקו לירושלים.

אלכס לנגר: על הקווים לירושלים לשני הכיוונים.

אלכס לנגר: אין איזון בין הנסיעות, כי בשעות השיא בבוקר מבצעים יותר נסיעות לירושלים.

גלעד ארדן: מתי זה אמור לקרות?

אלכס לנגר: אני מקווה שנגיע לזה בתחילת ספטמבר, עם תחילת שנת הלימודים שמייצגת את השימוש המאסיבי בתחבורה הציבורית.

אלכס לנגר: אני לא מתחייב על כך, כי אני לא השחקן היחידי פה.

גלעד ארדן: מי עוד שחקן פה?

אלכס לנגר: המועצה שחקן ראשי מבחינתנו.

גלעד ארדן: למה, מה היא אמורה לעשות?

אלכס לנגר: היא צריכה לאשר זאת.

אלכס לנגר: היא הציגה פה בגילוי לב, שהם צריכים להציג את זה לתושבים.

רן כהן: המועצה רוצה.

אלכס לנגר: אנחנו עשינו את עבודת התכנון הזו.

גלעד ארדן: האם חוץ מהמועצה יש עוד שחקנים?

אלכס לנגר: אגד, אבל איתה אנחנו כבר מתואמים לגבי התוכנית הזו.

אלכס לנגר: הייתי רוצה להבטיח שהתוכנית תושק בראשון לספטמבר.

אלכס לנגר: אם נצליח, בסדר.

אלכס לנגר: אם לא, זה יהיה במחצית ספטמבר.

דוד טל: אדוני היו"ר, אני מציע לקיים דיון ב-5 בספטמבר.

גלעד ארדן: הוא אמר שלכל המאוחר זה יתבצע באמצע ספטמבר.

אלכס לנגר: כן.

אלכס לנגר: זה משהו עכשווי.

גלעד ארדן: אני אבקש מהיו"ר שמחליף אותי לאפשר לי לבצע דיון מעקב.

אלכס לנגר: אני מאוד מקווה שנגיע גם להסכמות עם אגד להגדיל גם את כמות הנסיעות הזו.

אלכס לנגר: אנחנו צריכים לראות מהי מידת השימוש, ואז נעבוד כדי לתגבר גם את המערכת הזו.

אלכס לנגר: אלה הדברים שסוכמו עד עכשיו, ואני מקווה שנצליח להוציא אותם לפועל בזמן הקרוב.

גלעד ארדן: האם הוצגה לכם הבעיה של הניתוק הפנימי בתוך מבשרת?

אלכס לנגר: דרור יענה על כך.

גלעד ארדן: יש לי שאלה נוספת.

גלעד ארדן: אני זוכר סעיף שאומר, שבמקומות שפעל בעבר לפני הרפורמה השר עדיין יכול לאשר הכנסה.

אלכס לנגר: אבל השר לא פעל.

אלכס לנגר: אין אפשרות לכך מבחינת החוק.

רן כהן: למה?

גלעד ארדן: כי היינו אידיוטים לפני 3 שנים, כי האיום של הכנסה כזו בהליך יותר מהיר מחקיקה חייב להיות תמיד מונח על סדר היום.

גלעד ארדן: אני לא אומר שצריך להכניס, אבל צריכה להיות סמכות לשר תחבורה בהתאם לנתונים מסוימים של קיבולת, מנימוקים שיפורטו, עם שקיפות, לבצע זאת.

גלעד ארדן: לא יכול להיות שעכשיו כדי להכניס קו שירות נוסף במקום בארץ הממשלה צריכה לקיים שלוש קריאות.

גלעד ארדן: זה נראה לי לא נכון.

אלכס לנגר: הייתי שמח להציג את המדיניות שלנו ואת נושא התחרות בתחבורה הציבורית, כדי שתובן האסטרטגיה.

אלכס לנגר: אנשים תמיד מסתכלים ברמת המיקרו.

גלעד ארדן: כל אחד בוכה מאיפה שכואב לו.

אלכס לנגר: אבל מישהו צריך להסתכל על התמונה הכוללת, ולעשות מהלכים שבסופו של דבר יהיו אפקטיביים.

אלכס לנגר: אני חושב שאנחנו עושים אותם.

אלכס לנגר: בתחילת דבריך דיברת על הנושא של התחרות.

אלכס לנגר: כמי שמוביל את הנושא הזה במשרד התחבורה, אני יכול לומר לך שהמדיניות של המשך התחרות בתחבורה הציבורית היא מדיניות שהממשלה ממשיכה לתמוך בה, והיא תביאו אותה לידי ביטוי בהצעות מחליטים אם נגיע להסכמות של הרגע האחרון.

גלעד ארדן: אני אגיד לך את תפיסתי על רגל אחת.

גלעד ארדן: אין לי שום טענה לאגד, בשונה ממה שמתרשמים.

גלעד ארדן: אף אחד לא יודע לתמחר את העלויות שמוטלות על אגד כתוצאה מזה שהיא חייבת לקיים גם קווים למקומות יותר נדחים ולא רווחיים בכלל.

גלעד ארדן: הבעיה היחידה שלי היא מול ממשלת ישראל.

גלעד ארדן: אם ממשלת ישראל היתה באמת מתכוונת לעודד שימוש בתחבורה הציבורית, זה היה צריך להתבטא בהקצאת משאבים מאוד גדולים.

גלעד ארדן: אם אגד היתה יודעת שגם במקומות בהם יש תחרות מפצים אותה ברמה הוגנת וסבירה על כך שהיא צריכה להמשיך ולקיים קווים מסוימים שמפעלים פרטיים לא ירצו לקיים אותם, זה היה בסדר.

גלעד ארדן: אם היתה נפתחת תחרות בכל הארץ והציבור היה מתרגל לתדירות גבוהה, והיתה תחרות על רמת השירות, הנוחיות ומקומות ישיבה, זה ההיה נראה אחרת.

גלעד ארדן: לא סתם מגיעים ליוזמות חקיקה שלא נכונות כלכלית, כמו של יעקב כהן.

גלעד ארדן: זה לא קורה במקרה.

גלעד ארדן: זה קורה כי באמת יש בעיה במדינת ישראל.

גלעד ארדן: אם כך יהיה, אנשים יתרגלו לנסוע בתחבורה ציבורית, ולא יפחדו מכך שאין מספיק תדירות או מכך שאין מקום לשבת.

גלעד ארדן: אני לא מאשים רק אותך בזה.

גלעד ארדן: כפי שאתה אמרת, זה עניין של סדרי עדיפויות.

רן כהן: אני רוצה להוסיף ולומר, שאתם פסלתם את הרעיון שהרכבת הקלה תעצור במבשרת, מבלי לתת פתרון חלופי.

רן כהן: יש 100,000 בני אדם שחיים באזור הזה, ומגיעה להם אפשרות להיכנס לתל אביב בשלושת רבעי שעה ולא בשעתיים.

רן כהן: אין שום סיבה בעולם שזה יקרה.

רן כהן: אתם יכולים להחליט למשוך את הרכבת ממודיעין ועד שער הגיא, ושם יהיה חניון.

רן כהן: כך אנשים יוכלו לנסוע כמו בני אדם.

רן כהן: כרגע אין לכם שום כיוון כזה.

אלכס לנגר: זה נושא גדול, ואני לא אפתח אותו כרגע.

אלכס לנגר: לאור הדברים שאתה אומר, אני יכול לומר לך שחסר לך מידע בנושא הזה.

אלכס לנגר: הייתי רוצה להציג את זה בפניכם לא באופן אינטרסנטי, אלא כך שתבינו את זה יותר נכון.

גלעד ארדן: אני מקווה להיות במקום, שיהיה לך הרבה זמן להסביר לי את הנושא הזה.

אלכס לנגר: אני גם מקווה.

דרור גנון: אני רוצה לציין, שאת העבודה המקצועית שלנו אנחנו מבצעים מול המועצה.

דרור גנון: אנחנו עובדים מול הגורמים הסטטוטוריים שאנחנו יכולים לקבל איתם החלטות.

דרור גנון: אנחנו מנהלים את ההליך כבר מינואר.

דרור גנון: אני אישית נפגשתי עם האדונים האלה לפחות 3 פעמים אצלנו במשרד.

דרור גנון: בענו איתם את ההליך, הצגנו את ההתחבטות ואת התוכנית של אגד ואת התוכנית של משרד התחבורה.

דרור גנון: לאחר מכן גיבשנו חלופה מוסכמת, שהוצגה להם ולכלל התושבים.

דרור גנון: בחרנו את החלופה, וישבנו על פירוט מפורט עם המועצה.

דרור גנון: לקחנו מהם את כל הנתונים שהם ירצו שייכללו בתוכנית, וגיבשנו את החלופה.

דרור גנון: עכשיו נשאר לנו להתאים שני דברים: לוחות הזמנים לבתי הספר, כך שלא נחטא בכך שהאוטובוס יגיע אחרי שמתחילה שעת הלימודים, והנושא של התדירות לירושלים.

דרור גנון: מבחינתנו, אנחנו ערוכים להפעיל אפילו ב-27 לאוגוסט, שלושה ימים לפני תחילת הלימודים.

דרור גנון: בנינו קו חדש שפותר את הבעיה של רכס חלילים.

גלעד ארדן: מתי הוא אמור להתחיל לפעול?

דרור גנון: באותו מועד.

דרור גנון: מדובר על נסיעה כל 10 דקות על הציר הראשי לירושלים.

דרור גנון: חזקנו את הקשרים בין מעוז ציון למבשרת באמצעות הקווים האלה.

גלעד ארדן: אבל כל מה שאתה אומר הוא עדיין על הנייר.

דרור גנון: לא.

דרור גנון: אנחנו מוכנים להפעיל זאת ב-27 לאוגוסט.

דרור גנון: הם יעבירו את ההחלטה שלהם במועצה, ואז נפעל.

דרור גנון: אנחנו חייבים לקבל אישור שלהם.

דרור גנון: אנחנו את שלנו עשינו.

גלעד ארדן: למה נתתם לי לקיים דיון?

גלעד ארדן: היית שולח לי פקס ואומר, שב-27 לאוגוסט אתם מוכנים להפעיל את התוכנית, מותנה באישור המועצה.

יורם שמעון: זה לא בדיוק ככה.

גלעד ארדן: אני מתאם לעצמי שזה לא בדיוק ככה.

דרור גנון: גם הבעיה של שכונה י"א קיבלה ביטוי של קו ישיר שנוסע לירושלים, עם חלופה בבוקר של קו הנוסע ישירות דרך מחלף הראל לירושלים.

דרור גנון: אני לא יודע על מה הם מדברים.

דרור גנון: אנחנו תכננו את זה בהתאם לבקשה שלהם.

לאה ורון: האם זה פתרון שכבר מצוי?

דרור גנון: הם צריכים להגיד שהם מסכימים, ואנחנו נפעיל זאת.

גלעד ארדן: הם מוכנים להתחיל להפעיל קו ישיר משכונה י"א לירושלים.

דרור גנון: מתוך רצון לשפר את רמת השירות בתוך ירושלים, ביקשנו מהמועצה להעביר לנו הצעה לקו נוסף בתוך ירושלים, כמו סטודנטים להר הצופים.

דרור גנון: אנחנו מוכנים לבחון גם את זה.

אריה שמם: קיבלתם מאיתנו הצעה.

דרור גנון: עוד לא קיבלנו.

אריה שמם: קיבלתם הצעה לקו שאנחנו רוצים ביום שני.

דרור גנון: לגבי התאמת לוחות הזמנים של הנסיעה בתוך ירושלים לקווים העירוניים, עשינו עבודה.

דרור גנון: אנחנו הולכים לתגבר מספר קווים בתוך ירושלים בנקודות המעבר.

דרור גנון: צריך להבין, שנושא של הפריפריה: מבשרת, מעלה אדומים, גבעת זאב וכו', הם באותו הסדר.

דרור גנון: אנחנו נכנסים לעידן חדש של הרכבת הקלה פלוס מערכת הסעת המונים, שנותן פתרון לתושבי ירושלים והסביבה.

דרור גנון: אנחנו מדברים על 465,000 נסיעות נוסע ביום בתוך ירושלים.

דרור גנון: אנחנו מאוד מתחשבים במבשרת ורוצים לפתור את הבעיות, מעמידים את המשאבים ואת התשומות הנדרשות ככל שאנחנו יכולים במסגרת הקיים, אבל מדובר על 4,800 נוסעים ליום, שמקבלים שירות שהוא פי שלושה מכל שכונה אחרת בירושלים.

דרור גנון: אם ניקח לדוגמא את פסגת זאב בירושלים, שם יש 52,000 איש, נמצא שרמת השירות שם היא ב-30%-40% פחות ממה שמקבלת מבשרת, שלא לדבר על יחס לנוסעים.

גלעד ארדן: אני לא יודע כמה נוסעים יש בפסגת זאב.

דרור גנון: יש 20,000 נוסעים, פי חמישה.

גלעד ארדן: אז זה גם לא בסדר.

דרור גנון: אי אפשר לבוא אלינו בטענה, שאנחנו לא מקצים משאבים מעבר לכל שכונה אחרת בתוך ירושלים.

דרור גנון: אתה ציינת, שגם נסיעה מפסגת זאב לירושלים בשעת שיא בוקר לוקחת קרוב ל-45 דקות.

דרור גנון: גם התושבים שם נתקעים באותם פקקים.

דרור גנון: בשביל שיהיה טוב צריך לסבול תקופה קצרה של עבודות.

דרור גנון: רחוב יפו יהפוך להיות מדרחוב ואף אחד לא ייסע בו.

דרור גנון: גם בשלב הבא בעוד שנה וחצי, לא תהיה כניסה לאף אחד, גם לא לתושבי ירושלים.

דרור גנון: כולם יצטרכו לעשות מעברים לרכבת הקלה.

דרור גנון: זה חלק מהעניין.

דרור גנון: אנחנו בדיונים עם המועצה כבר מלפני שנתיים.

דרור גנון: היו תהליכים שהגיעו לנקודת מיצוי, ואנחנו משתדלים לשפר את המצב כל הזמן.

גלעד ארדן: מה לגבי ההתייקרות כתוצאה מעבודת הרכבת הקלה?

דרור גנון: אנחנו כרגע עובדים על מדיניות תעריפים כוללת לכל המטרופולין של ירושלים בכמה מישורים.

דרור גנון: אחד, לייצר בהירות מבחינת התעריפים.

דרור גנון: כיום יש קרוב ל-20 ומשהו תעריפים במטרופולין ירושלים.

דרור גנון: המטרה היא לייצר מספר תעריפים קטן יותר.

דרור גנון: במסגרת המדיניות הזו אנו מציעים להקטין את עלות התעריף לתושבי הפריפריה הירושלמית הקרובה, להתייחס אליהם כמו שכונה של ירושלים מבחינת התעריף והתחבורה.

דרור גנון: זה כרגע בעבודה.

דרור גנון: מדובר בסבסוד של משרד האוצר, כי דבר כזה אי אפשר לעשות בלעדי זה.

דרור גנון: אנחנו מייחלים, שבתחילת שנה הבאה זה ייצא לפועל.

גלעד ארדן: אני רוצה לראות שהבנתי אותך לגמרי.

גלעד ארדן: היה אפיון שנעשה על ידי המועצה אחרי התהליך מול התושבים.

גלעד ארדן: האפיון הזה הוגש לכם, למדתם אותו והסברתם עכשיו מה אתם מוכנים לעשות.

גלעד ארדן: גם 70% פתרונות זה יותר טוב מאפס.

גלעד ארדן: כרגע הדבר שאתם ממתינים לו זה אישור המועצה, שאומר שהם מוכנים למה שמשרד התחבורה הציע לה, מבלי שיהיו לה עוד טענות בזמן הקרוב.

דרור גנון: יכולות להיות לה טענות, וזה בסדר.

דרור גנון: יש אישור למסלולים, וכרגע נשאר לסגור את הנושא של הלוחות זמנים בהתאמה לבתי הספר.

דרור גנון: יש אישור עקרוני שהם צריכים להעביר במועצה, וזה לא תלוי בי.

גלעד ארדן: אישור למה?

דרור גנון: אני לא יודע.

דרור גנון: זה מה שנאמר לנו.

דרור גנון: אריה שמם: המועצה רוצה להעביר אישור שמקובל על המשתמשים.

דרור גנון: לכן, מתקיימים דיונים בעיקר בקרב המשתמשים ונציגות של המועצה, כדי לדעת שהפתרונות המוצעים הם טובים.

דרור גנון: ברגע שהנוסעים יאשרו את זה, המועצה תחתום.

יורם שמעון: יש הרבה בעיות עם התוכנית, מבחינת תדירויות, מבחינת מסלולים, מבחינת חוסר בקווי נסיעה.

יורם שמעון: ביקשנו הוספה של שני קווים, ועדיין לא קיבלנו מענה.

יורם שמעון: לכן, התוכנית נדחתה.

יורם שמעון: בנוסף, האפיון לא נערך בשיתוף איתנו.

יורם שמעון: מי שערך את התוכנית, זה מת"י מטעם משרד התחבורה.

יורם שמעון: ישבו איתם ביחד נציגי אגד.

יורם שמעון: מכאן אפשר להבין את האבסורד וניגוד העניינים.

ניר לנדאו: זה לא נכון.

גלעד ארדן: האם לא עדיף שלפחות מה שכרגע ניתן להשיג ייצא לדרך?

יורם שמעון: אפשר לאשר חצי תוכנית.

דוד שרביט: אורלי, אליהו, אתם יחד איתי ישבתם לאפיין את הצרכים.

דוד שרביט: אני מרגיש שאני במצב הזוי.

דוד שרביט: אליהו, עברנו את התהליך הזה או לא?

אליהו חסון: אני לא הייתי.

אורלי בן יונה: הצרכים הוגדרו.

דוד שרביט: יורם, אתה שותף לכל הדיונים כחבר המועצה.

יורם שמעון: האפיון וההגדרה זה השלב הראשוני.

יורם שמעון: כשבונים מערכת יש שלבים.

גלעד ארדן: האם אתם משעים את האישור של התוכנית שהציע משרד התחבורה, כיוון שהתושבים או ועד הפעולה לא קיבל עדיין את מה שמציע משרד התחבורה?

דוד שרביט: כן.

דוד שרביט: קיבלנו תוכנית לפני שבועיים.

דוד שרביט: כאשר אני ראיתי אותה, לא הסכמתי איתה.

דוד שרביט: כאשר הצגתי אותה לנציגי התושבים, הם לא הסכימו גם כן.

דוד שרביט: הוצאתי מכתב לדרור וביקשתי שינוי.

דוד שרביט: כשנקבל את ההערות שלנו, נחזיר את זה לתושבים, נקבל תוקף אישור, נוציא את זה לידיעת הציבור, ונשמח אם זה ייצא לפועל בתחילת ספטמבר.

אריה שמם: החכמה היא לא להגיע לתמימות דעים בין המועצה לבין משרד התחבורה.

אריה שמם: מי שמשתמש בסופו של דבר בשירות, אלה הם התושבים.

נרדית מנחם: בשביל זה יש ועד פעולה.

אליהו חסון: העניין הוצג כאילו שהחלופה הזו מהווה מהפיכה ממשית.

אליהו חסון: זה לא נכון.

אליהו חסון: זה רחוק מזה.

אליהו חסון: יש שיפור מסוים בהשוואה לקיים, אבל זה עדיין מחייב רביזיה רצינית כולל פתרונות נוספים כמו שציין משרד התחבורה.

גלעד ארדן: אבל כמו בעריכת דין, יש מצבים שאתה מקבל תחת מחאה גם הצעות שמציעים לך בבית המשפט כי אין לך ברירה.

גלעד ארדן: אני חושב, שכרגע מבחינת טובת התושבים עדיף קודם לקחת את מה שמשרד התחבורה מציע, להתחיל לראות איך זה עובד כאשר תמיד אפשר לקיים דיון מעקב נוסף כאן ולראות מה התקדם.

גלעד ארדן: כמובן שאני לא מתערב בחיי התושבים, אבל אני היית מייעץ קודם כל לצאת לדרך עם העניין הזה.

גלעד ארדן: אני עדיין לא רואה את זה בשטח, אבל אני מבין שיש כוונה ורצון טוב מצד משרד התחבורה בעניין הזה.

גלעד ארדן: אנחנו נצטרך לבחון את זה בשטח באמצע חודש ספטמבר.

ניר לנדאו: אני רוצה להתחיל ולומר משהו פשוט, והוא שכדי לפתור בעיה קודם כל צריך להבין מה הבעיה.

ניר לנדאו: יכול להיות שהבעיה היא המפעיל, התדירות או התשתית.

גלעד ארדן: אני מבין, שמשרד התחבורה במגעים עם התושבים כבר כמעט 6-7 חודשים.

ניר לנדאו: יש תוכנית שעליה ישבנו בשקידה עם משרד התחבורה והמועצה, שעונה על רוב הצרכים שהעלו כאן התושבים.

ניר לנדאו: תאריך היעד שלנו, שהגשנו למועצה ולמשרד התחבורה בתיאום מלא, היה 24 לאוגוסט.

ניר לנדאו: התוכנית מסוכמת וכתובה, היא ענתה על הביקוש לפי תכנית אב לתחבורה, ואני מבקש לצאת איתה לדרך.

ניר לנדאו: חלק מהדברים שנמצאים בה לא בהכרח על דעת אגד, אבל כתוצאה משיח משותף התוכנית הזו מוכנה.

ניר לנדאו: היא עונה על בעיית רכס חלילים ושכונת י"א.

ניר לנדאו: היא לא תואמת את ביקושי התחבורה הציבורית, אלא באה מתוך ראייה של מתן שירות.

ניר לנדאו: אני מקווה שלא נתעכב, וכולנו נצא איתה לדרך.

ניר לנדאו: התוכנית מוכנה, ולא צריך לתכנן אותה.

ניר לנדאו: בנוסף, אני רוצה לומר כי הרבה פעמים פתרון לבעיות זה שפה.

ניר לנדאו: לצורך העניין, אגד מפעיל בשיתוף עם משרד התחבורה כבר שנה קווי לילה, שפועלים בימי חמישי ומוצאי שבת.

ניר לנדאו: בחופש הגדול הם פועלים כל יום.

ניר לנדאו: זה אחד הדברים היפים שעשו משרד התחבורה, העירייה ואגד לתושבי העיר ירושלים, מבחינת התוכנית "אם נוסעים לא שותים", בטיחות, מחיר וכו'.

ניר לנדאו: יש גם קו למבשרת.

ניר לנדאו: הקו הזה הוא הכי דליל במהלך כל השנה.

ניר לנדאו: משרד התחבורה משמר אותו ביחד איתנו, בגלל כל האפיונים של מבשרת.

ניר לנדאו: למה אני מספר את זה?

ניר לנדאו: כיוון שכל השכונות והפרברים עשו פעולות אדירות על מנת לפרסם את הפעילות הזו מעבר למה שאגד עשה.

ניר לנדאו: הגיע אלינו מכתב מחיילים עייפים, שהאוטובוס לא נוסע במסלול הנכון במבשרת.

ניר לנדאו: מדובר בשפה, ואנחנו נפתור את זה בדקה.

ניר לנדאו: מהות הבעיה היא שפה, וצריך לראות איך אנחנו פותרים את כל העניין הזה.

ניר לנדאו: דבר שני, צריך להוציא את התוכנית המסוכמת לדרך.

גלעד ארדן: אני רוצה לומר לך, שאם יש בעיות בבוקר בהגעה לעבודה ובגלל זה אנשים רוכשים כלי רכב, אז הם משתמשים ברכב גם בלילה.

ניר לנדאו: מי שנוסע בלילה אלה לא אנשים בעלי רישיון.

ניר לנדאו: מדובר בילדים שלנו, שנוסעים למקומות הבילוי בצורה בטוחה.

גלעד ארדן: אני לא מכיר את נתוני הביקוש, אבל אין קשר בין הגעה ללימודים ולעבודה בבוקר לבין דפוסי הבילוי בערב.

דרור גנון: ניר מנסה להראות שיש נכונות ורצון לשפר את רמת השירות, ולתת את האמצעים המשלימים, שהם לא לגיטימיים, בפריפריה.

דרור גנון: אנחנו עושים את זה כל הזמן.

גלעד ארדן: אני רוצה לסכם את הישיבה.

גלעד ארדן: הוועדה אכן התרשמה שיש מצוקה בתדירות ורמת השירות הניתן לתושבי מבשרת ציון בתחבורה הציבורית.

גלעד ארדן: לכן, אנחנו נקיים דיון מעקב עד סוף חודש ספטמבר, כדי לראות אם חל שינוי בהתאם לדברים שהוצגו כאן.

גלעד ארדן: אני לא רוצה להיכנס לפרטים ספציפיים בהחלטת הוועדה, כי אין לנו ידע מקצועי מספק בעניין הזה.

גלעד ארדן: בכל מקרה, לאור הודעת משרד התחבורה אנחנו מצפים לראות עד לראשון לספטמבר, ולכל המאוחר עד ה-15 לספטמבר, את השינויים הבאים: תחילת הפעלת קווים ישירים בשעות העומס ממבשרת ציון לתל אביב, כדי לפתור את הבעיה שאף פעם אין מקומות ישיבה לתושבי מבשרת.

גלעד ארדן: כדי להסדיר זאת, אנחנו מקווים שהמועצה תפתור את עניין האישור להפעלת המסוף.

גלעד ארדן: בנוסף, אנחנו מצפים שעד ה-15 לספטמבר מספר הקווים לירושלים ובחזרה יתוגבר מ-203 ל-228, וזה לא סוף פסוק.

גלעד ארדן: זה הפתרון הדחוף והמיידי בהתאם למה שהצגתם, ובעתיד הוועדה תקיים דיון נוסף.

גלעד ארדן: אנחנו נרצה לראות שהפעלת הקווים לשכונות המנותקות אכן תקרה.

גלעד ארדן: דבר נוסף, הוועדה קוראת למשרד האוצר ולמשרד התחבורה, לתת מענה דחוף להתייקרות שחלה עבור הנוסעים שצריכים להגיע למרכז ירושלים.

גלעד ארדן: הוועדה תהיה שותפה לקידום כל פתרון שיוצע בעניין הזה על ידי משרד התחבורה.

גלעד ארדן: לדעת הוועדה אין הצדקה להטיל את ההתייקרויות כתוצאה מעבודת הרכבת הקלה על הציבור.

אריה שמם: זו לא התייקרות, אלא תוספת נסיעה.

גלעד ארדן: בפועל, זו התייקרות.

גלעד ארדן: אין איך לפתור את זה הבעיה שהנסיעה לוקחת יותר זמן.

גלעד ארדן: עבודה זו עבודה.

גלעד ארדן: אני לא יכול לבטל את העבודה.

גלעד ארדן: לקחנו בחשבון שיהיו סבל ומצוקה לטווח קצר עד בינוני, כדי שלטווח הארוך יהיה יותר נוחיות.

גלעד ארדן: אני מבקש, שמשרד התחבורה יעביר לנו בכתב את התוכנית הזו.

גלעד ארדן: חבל שלא העברתם לנו אותה לפני, כי היא היתה יכולה להיות פלטפורמה לדיון היום.

גלעד ארדן: אני רוצה לראות אותה בכתב.

גלעד ארדן: עד מחצית ספטמבר תעבירו לנו מה התחלתם להפעיל מתוך מה שהוועדה ביקשה שיופעל.

יורם שמעון: אנחנו רוצים להוסיף קריאה למשרד התחבורה, לשקול את הנושא של המפעיל הנוסף.

יורם שמעון: זה לא ישים, כי זה דבר שממילא דורש תיקוני חקיקה.

יורם שמעון: זו רפורמה שלמה.

גלעד ארדן: אני מוכן להכניס את זה להודעת הוועדה, אבל זה לא ישים.

גלעד ארדן: זה דבר שדורש תיקוני חקיקה.

גלעד ארדן: זו רפורמה שלמה, וזה לא ספציפית למבשרת.

גלעד ארדן: יש מקומות נוספים הדורשים את זה.

גלעד ארדן: זה במסגרת הצורך הכולל לבחון את המשך פתיחת התחרות בתחבורה הציבורית.

גלעד ארדן: תודה רבה, הישיבה נעולה.